Gandia es referencia com a destinació turística de primer ordre amb la celebració del II congrés Bandera Blava
24 octubre 2024

## Gandia es referencia com a destinació turística de primer ordre amb la celebració del II congrés Bandera Blava24 octubre 2024Última actualització: 24 octubre 2024

![](../gestion/img/7bd196ad0514fb0959055f3cc35b691dbd2ccc95ea6e16445c75f9912029dbb1.jpg)  
  

L'alcalde de Gandia, José Manuel Prieto; el conseller de Medi Ambient, Infraestructures i Territori de la Generalitat Valenciana, Vicente Martínez; el president de la Fundació ADEAC, José Palacios; Luis Miguel Morant, regidor delegat de Turisme d'Alfàs del Pi, i Johann Durand, director Internacional de Bandera Blava, han participat aquest migdia a la cloenda del II Congrés Bandera Blava que s'ha celebrat a Alfàs del Pi i la nostra ciutat durant aquesta setmana.

Un congrés que ha reunit més de 200 professionals del Turisme i que suposa un reconeixement als 38 anys consecutius que la nostra ciutat ha obtingut la Bandera Blava, una circumstància que només es dona a set platges de tot Espanya.

L'acte de clausura ha estat marcada per la solta de dues tortugues, les úniques que van sobreviure del niu registrat el 15 d'agost del 2023 en la platja Nord de Gandia i que han sigut criades a l'Oceanogràfic.  
Paral•lelament, durant la jornada s'han celebrat tallers sobre socorrisme, sobre educació ambiental a les platges i un altre taller sobre activitats per a persones amb discapacitat a platges. Durant la jornada d'ahir, els assistents al congrés van visitar la nostra ciutat.

L'alcalde ha mostrat el seu orgull per acollir el Congrés, ja que ha suposat una gran oportunitat per compartir experiències entre tècnics i responsables polítics dels diferents municipis, encarregats de gestionar la qualitat de les platges, i ha destacat que Gandia va iniciar la seua aposta per la qualitat i l'excel•lència a les platges fa 38 anys quan va obtindre la primera bandera blava que atorga ADEAC. Aquest mateix organisme també ha reconegut la nostra ciutat amb el Centre Blau de l'Aula Marjal Natura i el Sendero Azul.

Actualment Gandia posseeix un total de 18 reconeixements. 9 a la platja Nord, 6 a l'Auir i 3 a la de Marenys de Rafalcaid. "Els turistes i la ciutadania poden estar tranquils i segurs a la nostra platja perquè les seues aigües són bones, perquè respectem el medi ambient, i perquè tenim una platja que es caracteritza per la qualitat i l'accessibilitat amb tres punts de bany adaptat". "Aquests reconeixements ens animen a continuar treballant i fent un gran esforç inversor per tindre unes platges úniques durant tots els dies de l’any".

Tots aquests aspectes, i l'aposta per la qualitat a través del SICTED, han permés, segons l'alcalde, que Gandia estiga travessant un bon moment per al turisme, amb xifres d'ocupació que a l'agost han superat el 95% i al setembre el 90%.

Com a conclusió, Prieto ha reafirmat l'aposta per la qualitat, la sostenibilitat, la seguretat, l'accessibilitat i la bona gestió ambiental com a elements clau de diferenciació una la destinació que obri la seua platja en març i la allarga fins octubre.

Luis Miguel Morant ha destacat en la seua intervenció que el treball desenvolupat durant el congrés "ens porta cap a un planeta més sostenible, saludable i humà", i ha agraït el treball dels ponents, les empreses col•laboradores, congressistes, etc. "Fa més de dos anys que vam començar l'àrdua tasca de preparar-nos per al Congrés i l'equip humà que hem conformat entre ADEAC, Gandia i Alfàs del Pi és enorme".

El president de la Fundació ADEAC ha mostrat la seua satisfacció. "Els objectius que es van marcar a l'hora de plantejar el Congrés s'han complert perquè la gent no només ha estat contenta amb la qualitat, sinó que també ha aprés. El Congrés ha estat tot un èxit i hem aconseguit traslladar la importància de l'educació ambiental, la sostenibilitat, la salut i la seguretat, tan necessària per a tindre un bon futur. Totes les inversions que es fan en aquests àmbits no són despeses sinó inversions".

Per part seua, Martínez Mus ha destacat la importància de treballar conjuntament en l'àmbit de la sostenibilitat i el turisme. "Hem de posar en valor la tasca de les entitats i professionals, però també la importància de tots els treballadors que saben que han de mimar les nostres platges. Hem de continuar millorant i volem continuar sent els millors. En aquest sentit, hem d'estar tots junts per treballar l'economia blava", ha declarat el conseller, que ha finalitzat l'acte agraint a Alfàs del Pi i Gandia l'organització del Congrés.